b"\n_START_ARTICLE_\nGregor F\xc3\xb6dransperg - Fedr\n_START_SECTION_\n\xc5\xbdivljenjepis\n_START_PARAGRAPH_\nObiskoval je osnovno \xc5\xa1olo Boris Kidri\xc4\x8d (dandanes O\xc5\xa0 Savsko Naselje) v Savskem Naselju v Ljubljani, nato Gimnazijo Poljane. Bil je odli\xc4\x8den u\xc4\x8denec in prav dober dijak._NEWLINE_Po kon\xc4\x8dani gimnaziji leta 1991 se je vpisal na ameri\xc5\xa1ko univerzo Webster na Dunaju, kjer je \xc5\xa1tudiral poslovni mened\xc5\xbement (business management) in angle\xc5\xa1\xc4\x8dino. Po enem letu \xc5\xa1tudija na Dunaju se je prepisal na mati\xc4\x8dno podru\xc5\xbenico univerze v St. Loiusu, ZDA. Tretji letnik univerze Webster je obiskoval v nizozemskem Leiden-u, zadnjega pa v Londonu._NEWLINE_Potovati je za\xc4\x8del \xc5\xbee kot dijak in kasneje \xc5\xa1tudent: z \xc5\xbeelezni\xc5\xa1ko vozovnico Interrail je dvakrat potoval po prestolnicah Evrope, z avtomobilom katrco (Renault 4) je potoval do Portugalske in nazaj, z nahrbtnikom raziskal gr\xc5\xa1ke otoke in s kolesom premagal Alpe na poti od Ljubljane do Londona._NEWLINE_Po kon\xc4\x8danem \xc5\xa1tudiju 1995 leta je ostal v Londonu, kjer je najprej opravljal pisarni\xc5\xa1ko delo, nato pa se je preusmeril v ra\xc4\x8dunalni\xc5\xa1tvo. Ob delu je na univerzi Webster opravljal tudi magisterij iz informatike in \xc4\x8deprav je vse izpite opravil z najvi\xc5\xa1jo oceno, zaenkrat \xc5\xa1e ni kon\xc4\x8dal magistrske naloge. Zadnje leto v Londonu je delal v ra\xc4\x8dunalni\xc5\xa1kem oddelku televizijske hi\xc5\xa1e Channel 4. Ob vikendih je delal v finan\xc4\x8dnem oddelku najve\xc4\x8dje londonske knjigarne Waterstone's, ob\xc4\x8dasno pa je tudi prevajal._NEWLINE_Poleti leta 1999 je dal odpoved na televizijski postaji Channel 4 in v knjigarni Waterstone's, in se odpravil na potovanje z nahrbtnikom okoli sveta. Sedem mesecev je prebil v raziskovanju jugovzhodne Azije (Tajska, Laos, Kambod\xc5\xbea, Vietnam, Filipini, Malezija in Singapur), nato pa preko Tajvana in Los Angelesa poletel v Mehiko. Obiskal je \xc5\xa1e Belize, nato pa se za osem mesecev naselil v Gvatemali. \xc5\xbdivel je v mestu Quetzaltenango (po doma\xc4\x8de Xela), kjer je prostovoljno delal kot treking vodi\xc4\x8d za organizacijo Quetzaltrekkers, ki z organizacijo trekov po gvatemalskem vi\xc5\xa1avju in vzponov na najvi\xc5\xa1je vulkane Srednje Amerike zbira sredstva za projekte, ki pomagajo otrokom z ulice._NEWLINE_Pozimi leta 2001 se je vrnil v Slovenijo in organiziral svoje prvo odmevno odpravo, pohod \xc4\x8dez Pacifi\xc5\xa1ki greben ZDA. Med 10. majem in 20. oktobrom 2001 je kot prvi Slovenec prehodil 4220\xc2\xa0km od mehi\xc5\xa1ke do kanadske meje, \xc4\x8dez zvezne dr\xc5\xbeave Kalifornijo, Oregon in Washington._NEWLINE_Junija 2002 se je odpravil na svoje prvo kolesarsko potovanje. V \xc5\xa1estnajstih mesecih je nameraval v smeri urinega kazalca obkro\xc5\xbeiti Sredozemsko morje. Za pot je na\xc4\x8drtoval 16 mesecev, vendar je zaradi prometne nesre\xc4\x8de na Siciliji moral odnehati po enem letu in 8182 prevo\xc5\xbeenih kilometrih. Prekolesaril je Balkan, Malo Azijo, Bli\xc5\xbenji vzhod in severno Afriko. Med potovanjem je v Siriji spoznal svoje sedanje dekle Moniko Bogataj, ki se mu je nato v Egiptu pridru\xc5\xbeila za mesec dni kolesarjenja po Sahari in ob Nilu. Svoje vtise in spomine s potovanja po Sredozemlju je strnil v svojem knji\xc5\xbenem prvencu Kilometri Sredozemlja, ki je v samozalo\xc5\xbebi iz\xc5\xa1la decembra leta 2003._NEWLINE_Oktobra leta 2004 se je odpravil na naslednje kolesarsko potovanje, tokrat po Afriki. Sam je kolesaril tri mesece po Ju\xc5\xbenoafri\xc5\xa1ki republiki in Lesotu, nato se mu je pri Viktorijinih slapovih pridru\xc5\xbeila Monika. Skupaj sta v treh mesecih prekolesarila Zambijo, Malavi, Tanzanijo in Kenijo. Kot zaklju\xc4\x8dek potovanja sta se povzpela na Kilimand\xc5\xbearo (5895m), najvi\xc5\xa1jo goro Afrike._NEWLINE_Trenutno pi\xc5\xa1e knjigo z afri\xc5\xa1kega potovanja, ki bo imela naslov Kolo, severovzhod, ukvarjati pa se je pri\xc4\x8del tudi z organizacijo skupinskih potovanj po de\xc5\xbeelah, ki jih je spoznal med svojimi odpravami. Svoje krstno vodeno potovanje je izpeljal \xc4\x8dez novo leto 2006, ko je skupino odpeljal na Kilimand\xc5\xbearo, safari in Zanzibar. S tem se je v istem letu \xc5\xbee drugi\xc4\x8d uspe\xc5\xa1no povzpel na najvi\xc5\xa1jo goro Afrike.\n_START_SECTION_\nObjavljene reporta\xc5\xbee\n_START_PARAGRAPH_\nO svojih poteh je objavljal v revijah in \xc4\x8dasopisih: Delo (Trip), Finance, Slovenske novice, Svet & Ljudje, Antena, Adrenalin, Nedeljski dnevnik, Polet, e-fotografija, \xc5\xbdurnal, Gea, Magazin, Vzajemnost, Horizont in P&S Potovanja in stil."